אמידו באלדה

**אמידו באלדה** (בפורטוגזית: **Amido Baldé**; נולד ב-16 במאי 1991) הוא כדורגלן עבר מגינאה ביסאו ששיחק בעמדת החלוץ.

## קריירה
באלדה החל את דרכו במחלקת הנוער של ספורטינג ביסאו בעיר הולדתו. כבר מגיל צעיר הפגין באלדה יכולת טובה וכשהיה בן 17 עבר לפורטוגל והצטרף לקבוצת הנוער של ספורטינג ליסבון, עמה זכה באליפות ליגת הנוער של פורטוגל בשנת 2009, לאחר עונה בה כבש 13 שערים, אך בקבוצה הבוגרת לא הצליח לממש את הפוטנציאל שלו, והושאל לקבוצות שונות בליגות הנמוכות בפורטוגל ובספרד. בעונת  הושאל לקבוצת סרקל ברוז' מליגת העל הבלגית, בה כבש שישה שערים ב-22 הופעות.

בקיץ 2012 שוחרר באלדה מספורטינג וב-28 באוגוסט חתם בקבוצת ויטוריה דה גימארייש. באלדה שיחק בקבוצה במשך שנה אחת בה ערך 37 הופעות בכל המסגרות, ולקח חלק בזכייתה בגביע הפורטוגזי, לאחר ניצחון 1-2 על בנפיקה במשחק הגמר. ב-13 ביוני 2013 חתם באלדה על חוזה לארבע שנים באלופת סקוטלנד סלטיק. את הופעת הבכורה שלו במדי סלטיק ערך באלדה ב-23 ביולי 2013, כשעלה כמחליף במשחק נגד קליפטונוויל במסגרת מוקדמות ליגת האלופות. את שערו הראשון במועדון כבש באלדה ב-28 בספטמבר 2013, בניצחון 2-5 על קילמרנוק. באלדה לא הצליח לבסס את מעמדו כשחקן הרכב בסלטיק ושותף בעיקר כמחליף, וב-1 בספטמבר 2014 הושאל לואסלנד-בוורן הבלגית. עשרה ימים מאוחר יותר ערך את הופעת הבכורה שלו במועדון, בה גם כבש בבעיטה מ-40 מטר את השער השני בניצחון קבוצתו 1-4 על זולטה ורכם.

ב-14 בינואר 2015 הגיע באלדה לישראל והושאל לקבוצת הפועל תל אביב עד לתום העונה. למחרת כבר ערך את הופעת הבכורה שלו במועדון, כשעלה כמחליף בדקות הסיום בניצחון 1-2 על הפועל ראשון לציון במסגרת סיבוב ח' של גביע המדינה. ב-20 בינואר ערך את הופעת הבכורה שלו בליגת העל, כשפתח בהרכב הקבוצה במשחק מול בית"ר ירושלים באצטדיון טדי, אשר הסתיים בתיקו 1–1. בסך הכל ערך באלדה 11 הופעות במדי הפועל תל אביב בכל המסגרות, וב-7 במאי שוחרר מהמועדון עוד בטרם הסתיימה העונה.

ב-29 ביוני 2015 חתם במץ מליגת המשנה הצרפתית. בינואר 2016 חתם בקבוצת בנפיקה לואנדה מאנגולה, ובתום העונה חזר לפורטוגל וחתם בקבוצת מריטימו. בינואר 2017 הושאל לקבוצת טונדלה, ולאחר שלא שיחק במשך תקופה ארוכה חתם בינואר 2018 בקבוצת קוקסי מליגת העל האלבנית, במדיה כבש שני שערים בשמונה הופעות ובתום העונה שוחרר מהמועדון.

### נבחרת לאומית
באלדה נולד בגינאה ביסאו ועבר לפורטוגל כנער. בין השנים 2009–2011 שיחק בנבחרות הצעירות של פורטוגל, ובשנת 2014 החליט להיענות לזימונו לסגל נבחרת גינאה ביסאו, לקראת משחקי מוקדמות אליפות אפריקה.

## תארים
;ויטוריה דה גימארייש
* הגביע הפורטוגזי: 2012/2013

;סלטיק
* אליפות סקוטלנד: 2013/2014

## קישורים חיצוניים

* 

## הערות שוליים

קטגוריה:כדורגלנים מגינאה ביסאו
קטגוריה:כדורגלנים פורטוגזים
קטגוריה:גינאה ביסאו: חלוצי כדורגל
קטגוריה:חלוצי כדורגל פורטוגזים
קטגוריה:ביסאו: כדורגלנים
קטגוריה:כדורגלני ספורטינג ליסבון
קטגוריה:כדורגלני סנטה קלרה
קטגוריה:כדורגלני סרקל ברוז'
קטגוריה:כדורגלני ויטוריה דה גימארייש
קטגוריה:כדורגלני סלטיק
קטגוריה:כדורגלני ואסלנד-בוורן
קטגוריה:כדורגלני הפועל תל אביב
קטגוריה:כדורגלני מץ
קטגוריה:כדורגלני מאריטימו
קטגוריה:כדורגלני טונדלה
קטגוריה:כדורגלני קוקסי
קטגוריה:כדורגלני פרסבאיה סורבאיה
קטגוריה:כדורגלני הארטס
קטגוריה:כדורגלני נבחרת גינאה ביסאו
קטגוריה:כדורגלנים זרים בישראל
קטגוריה:ספורטאים פורטוגזים בספרד
קטגוריה:ספורטאים פורטוגזים בישראל
קטגוריה:ספורטאים פורטוגזים בבלגיה
קטגוריה:ספורטאים זרים בסקוטלנד
קטגוריה:ספורטאים פורטוגזים בצרפת
קטגוריה:ספורטאים זרים באנגולה
קטגוריה:ספורטאים זרים בלוב
קטגוריה:ספורטאים זרים באינדונזיה
קטגוריה:ספורטאים זרים בווייטנאם
קטגוריה:ספורטאים זרים בספרד
קטגוריה:ספורטאים מגינאה ביסאו בישראל
קטגוריה:ספורטאים זרים בבלגיה
קטגוריה:ספורטאים זרים בצרפת
קטגוריה:אישים מגינאה ביסאו שנולדו ב-1991
קטגוריה:פורטוגזים שנולדו ב-1991